钦定古今图书集成/理学汇编/文学典/第183卷 > 史记 > 《屈平本传》
## 钦定古今图书集成/理学汇编/文学典/第183卷 > 史记 > 《屈平本传》

屈平疾王听之不聪也，谗謟之蔽明也，邪曲之害公
也，方正之不容也，故忧愁幽思而作《离骚》。离骚者，犹
离忧也。夫天者，人之始也；父母者，人之本也。人穷则
反本，故劳苦倦极，未尝不呼天也；疾痛惨怛，未尝不
呼父母也。屈平正道直行，竭忠尽智，以事其君，谗人
间之，可谓穷矣。信而见疑，忠而被谤，能无怨乎？屈平
之作《离骚》，盖自怨生也。《国风》好色而不淫，《小雅》怨诽
而不乱，若《离骚》者，可谓兼之矣。上称帝喾，下道齐桓，
中述汤武，以刺世事。明道德之广崇，治乱之条贯，靡
不毕见。其文约，其辞微，其志洁，其行廉。其称文小而
其指极大，举类迩而见义远。其志洁，故其称物芳；其
行廉，故死而不容自疏。濯淖污泥之“中，蝉蜕于浊秽，
以浮游尘埃之外，不获世之滋垢，皭然泥而不滓者
也。推此志也，虽与日月争光可也。”